**Tilkynning til fjölmiðla**

Sunshine Press Productions ehf (WikiLeaks) og DataCell ehf hafa nú unnið mikilvægan áfangasigur í skaðabótamáli sínu gegn Valitor hf, en Landsréttur hefur staðfest úrskurð Héraðsdóms Reykjavíkur um að hafna beiðni Valitor um að dómkveðja nýja matsmenn í málinu. Með þessu hefst lokasókn félaganna í málaferlum gegn Valtor þar sem gerð er krafa um greiðslu skaðabóta vegna ólögmætrar lokunar Valitor á greiðslugátt fyrir alþjóðleg framlög til WikiLeaks árið 2011.

Í skaðabótamálum eru tvö atriði yfirleitt þungamiðjan; hvort um bótaskylt atvik er að ræða annars vegar og svo hins vegar hvert umfang tjónsins er.

Hæstiréttur kvað upp úr með það árið 2013 að lokun Valitor á gáttinni hafi verið ólögmæt og liggur því bótaskyldan fyrir. Með dómi Landsréttar er síðan endanlega búið að ramma inn umfang tjónsins; fjárhæð skaðabótakröfunnar í málinu. Er vandséð að dómur hnekki mati tveggja dómkvaddra matsmanna, Dr. Russel Lamb og Jóns Scheving Thorsteinssonar, sem staðfest var af þremur yfirmatsmönnum, Gylfa Zoega, prófessor, Sigurði Ingólfssyni, hagfræðingi og Einari Guðbjartssyni dósent í endurskoðun við Háskóla Íslands. Er enginn slíkur augljós galli á matsgerðinni að leitt geti til þess að dómari færi að víkja henni til hliðar. Niðurstaða dómkvaddra matsmanna var að tjónið væri 3,2 milljarðar kr. Er sú fjárhæð í dag með dráttarvöxtum og kostnaði 6,7 milljarðar kr.

Árið 2016 fór Valitor fram á yfirmat. Yfirmatsmenn, skiluðu sinni niðurstöðu fyrir rúmu ári. Valitor ákvað að leggja yfirmatið ekki fram í dómi; mat sem fyrirtækið bað sjálft um. Þess í stað óskaði Valitor eftir nýju mati en því var hafnað í Héraðsdómi, í úrskurði sem Landsréttur staðfesti í dag. Þar sem Valitor hefur ekki orðið við áskorun samkvæmt 67. og 68. gr. laga um meðferð einkamála að leggja yfirmatið fram, er lagt til grundvallar í málinu að yfirmatið staðfesti undirmatið.

Í skaðabótamálum þurfa hin lögfræðilegu skilyrði um orsakatengsl og sennilega afleiðingu að vera uppfyllt. Þau eru til staðar í þessu máli, svo mikið er víst. Á milli lokunar á greiðslugátt og fjártjóns er augljóslega orsakatengsl og milljarða tjón er augljóslega sennilega afleiðing þegar lokað er á einu kortagáttina í heiminum fyrir milljónir velvildarmanna WikiLeaks út um allan heim til að styðja við samtökin með sínu persónulega greiðslukorti. Valitor hefur ítrekað lýst því yfir á opinberum vettvangi að fyrirtækið sé ekki skaðabótaskylt gagnvart Sunshine Press Productions (WikiLeaks) þar sem það hafi bara verið í samnings-sambandi við DataCell. Þessi yfirlýsing er einkennileg, þar sem óumdeilt er að Valitor vissi þegar gáttinni var lokað með ólögmætum hætti að um var að ræða söfnunargátt fyrir WikiLeaks.

Það læra síðan laganemar á öðru ári að skaðabótakröfur geta stofnast bæði innan samninga og utan og að skaðaverk sem unnið er í tengslum við samning getur leitt til bótaábyrgðar gagnvart aðila sem stendur utan samningssambands. Aðrar málsástæður Valitor í málinu eru ýmis veigalitlar, haldlausar eða hefur verið svarað.

Valitor hefur reynt að tefja málið í lengstu lög. Sem er sérstakt, þar sem krafan hækkar um 2 milljónir króna á dag. Í tvígang hefur frávísunarkröfum Valitors verið hafnað og nú hefur matsbeiðni verið hafnað, sem alltaf blasti við að yrði raunin. Eru tafaúrræði Valitor þrotin og fyrirséð að málið komist loks í aðalmeðferð á haustmánuðum, þremur og hálfu ári eftir þingfestingu.

Á meðan á þessu hefur staðið hefur fjárhagsstaða Valitor versnað stöðugt og var svo komið síðla vetrar að Sunshine Press Productions og DataCell sáu sig knúin til að fara fram á kyrrsetningu eigna Valitors, enda ljóst að tæpt stæði að fyrirtækið gæti staðið undir bótakröfum málsins. Í liðinni viku var ljóst að Sýslumaðurinn á höfuðborgarsvæðinu myndi fallast á kröfu um kyrrsetningu en á elleftu stundu gátu eigendur Valitors (Valitor Holding og Arion Banki) forðað félaginu undan kyrrsetningargjörðinni með því að setja 750 milljónir króna af nýju hlutafé í félagið. Synjun sýslumanns hefur nú verið kærð til Héraðsdóms Reykjavíkur.

Allur ferill þessa máls hefur varpað ljósi á að fordæmalaus aðför fjármálafyrirtækja gegn WikiLeaks sem hófst 2010-2011 og Valitor gerðist þáttakandi í, er sprottin af pólitískum rótum. Sönnur hafa verið færðar á það með gögnum sem aflað hefur verið. Það hlýtur að vera umhugsunarefni fyrir Íslendinga að íslenskt kortafyrirtæki, dótturfyrirtæki Arion banka, stærsta banka landsins, lætur hafa sig í að vera í aðalhlutverki í grófu alþjóðlegu samsæri af þessu tagi.

WikiLeaks-samtökin og milljónir stuðningsmanna um heim allan treysta því að íslenskir dómstólar tryggi að réttlætið nái fram að ganga.

Nánari upplýsingar veita Kristinn Hrafnsson (821 7121) og Sveinn Andri Sveinsson hrl (894 7406)